
Vízoldható foszfin tartalmú Ru(II)-komplexek alkalmazása környezeti szennyezők felszámolására

Összefoglalásként megállapítható, hogy [RuCl2(p-cimol)(pta)] komplex katalitikusan aktívnak bizonyult mind az alifás, mind az aromás halogénezett szénhidrogének reduktív hidrodehalogénezési reakciói során. A legideálisabbnak bizonyult reakciókörülmények 1 mmol szubsztrát; 0,01 mmol [RuCl2(p-cimol)(pta)] komplex; 1 ekv. pta; 2 mmol Na-formiát;1 mL H2O; 2 h; 80°C; valamint 10 bar H2. Ezen körülmények mellett a kloroform esetében 27,4 %-os, míg a szén-tetrakloridnál 52,7%-os konverziót értem el.

Az aromás szubsztrátok alkalmazásánál a reduktív hidrodehalogénezésen túl hidrogénezés is lejátszódott, melynek eredményeként ciklohexil-származékok és ciklohexán képződött, valamint ezek gyűrűfelnyílása során hexán is keletkezett. A benzol- és ciklohexil-halogenidek esetében a dehalogénezés hosszabb, 19 órás reakcióidők alatt ment végbe nagyobb mértékben. Legjobb szubsztrátnak a bróm tartalmú származékok bizonyultak, mivel a klórt vagy a jódot tartalmazó vegyületek dehalogénezésénél kisebb konverziókat kaptam.

Vizes közegben más Ru(II)-komplexekkel összehasonlítva, mint például [RuCl2(bmim)(p-cimol)] és [RuCl2(p-cimol)(mtppms)] az általam alkalmazott katalizátor hatékonyabbnak mutatkozott. Azonban az utóbb említett komplexszel végzett kísérletek során tapasztalt szerves fázisba való átoldódás miatt, a szén-tetraklorid esetében a reakciót szerves közegben, metanolban is kipróbáltam, melynek eredményeként 76,0%-os konverziót mértem.



